DIVORCIATS ANÒNIMS

A partir de certa edat els humans es divideixen en dues classes de persones: les que volen tenir fills o ja en tenen, i les que ni tenen fills ni en volen. Són dos projectes de vida antagònics, dues perspectives existencials diferents. I enmig, al purgatori entre els dos paradisos -o entre els dos inferns- tenim els divorciats amb fills. **Jo** hi **visc** aquí. També hi habiten els que volen fills i no en poden tenir, i els que sense voler-ne, n’han acabat tenint, els que en tenien i la malparida de la vida els els ha arrebassat. En definitiva, és un país infestat de tragèdies. **Jo** de les tragèdies dels altres no en **sé** res; en canvi, dels divorciats, en **començo** a saber coses. I allà on **dic** divorciats, **podem** llegit separats i el que convingui: desestimats, desenamorats, desenganyats (i enganyats), alliberats.

Fa poc traduïa un text de Nora Ephron que diu: “Durant bona part de la meua vida, la cosa més important de mi va ser que estava divorciada”. I és així. El divorci marca un abans i un després. Som el fracàs encarnat (i sí, ara **podríem** dir tot allò d’aprendre els fracassos. Blablabla. I una merda). No **us** parlaré de la culpa. Que sí, que la teoria ja **me** la **conec**, eh. Però. I que consti: que si és necessari divorciar-se, s’ha de fer, però la determinació i la seguretat de saber que cal extirpar-se un òrgan no fa que resulti menys traumàtic i dolorós. La **meua** cunyada diu que la cicatriu tarda set anys a curar-se del tot. Hòstia santa, **espero** que no tingui raó.

A tothom se li en refot que estiguis divorciat. Ho **sé**. **A tu que em llegeixes**, també. Per això **formem** una mena de clan. **Som** el tercer estat (civil). Hola, **soc** Carlota, **tinc** tres fills i **estic** divorciada. L’altre dia **vaig** estar tres quarts parlant amb la noia de la papereria, a qui no **conec** de res però que és del clan, i **ens vam** desfogar. **Som** com una organització secreta que actua a l’ombra. **Som** com els ex−alcohòlics, que no es poden treure el prefix de sobre: un divorciat amb fills serà sempre un divorciat, no pot ni aspirar a ser un ex−divorciat. **A tu també** **et** pot passar i, si **et** passa, **t’acollirem**. De fet, si no **t’acabes** separant **tu**, alguna de les **teves** amistats ho farà. O sigui que **et** **convé** informar-te. **No ho oblidis**: el divorciat **podries** ser **tu**.

Carlota Gurt, [www.catorze.cat](http://www.catorze.cat), 15/03/2021

ANÀLISI

**TEMA:** El tema del text és la discriminació dels divorciats en la societat.  
**TIPUS DE TEXT:** El text és un artícle d’opinió de tipus expositiu-argumentatiu.  
**MARQUES DE MODALITZACIÓ:** El text presenta una opinió que s’expressa amb les marques de modalització. En primer lloc, hi ha una gran variació de la persona, entre la tercera, la primera del singular que posiciona a l’autora (“jo” i “visc” línia 4; “començo” i “dic” línia 7…), la primera del plural que inclou al lector en el text (“podríem” línia 12; “som” línia 18…), i la segona del singular per parlar directament amb ell (“t’acollirem” línia 23; “et convé” línia 24…). Apareixen diverses crides d’atenció, renecs i insults com “hòstia santa” (línia 16), “malparida” (línia 5), “blablabla” (línia 12), “eh” i “merda” (línia 13)…

En segon lloc, abunda el lèxic valoratiu, com els substantius “paradisos” (línia 3), “inferns” (línia 4), “tragèdies” (línia 6); els adjectius “antagònics” (línia 2), “desestimats” (línia 8), “traumàtic” (línia 15); els verbs “refot” (línia 17), “desfogar” (línia 20); i els adverbis i locucions com “en definitiva” (línia 6). A més, apareixen diferents perífrasis d’obligació, com “és necessari”, “s’ha de fer” i “cal” (línia 14).

Per últim, el text sencer té un to irònic o de burla, que s’aprecia més a les expressions “cal extirpar-se un òrgan” (línia 15) o “formem una mena de clan” (línia 18).

LA INTEL·LIGENT NO ES CASA

Si ho han fet les universitats d’Edimburg, Aberdeen, Bristol i Glasgow i ho ha publicat *The Sunday Times*, se li ha de donar crèdit. Aquestes són les conclusions de l’estudi fet durant 40 anys: com més avança el nivell intel·lectual de la dona, més baixa és la seva possibilitat matrimonial, fins al punt que les més llestes tenen un 40% menys d’opcions. Paral·lelament, per cada augment de 16 punts de coeficient, els homes augmenten un 35% de possibilitats de casar-se. No només això, les dones brillants busquen homes de nivell, i els homes brillants “escullen companyes que s’assemblin a les mares” i **perdin la xaveta** pel seu èxit i la seva **brillantina cerebral**. És a dir, la dona accepta la competència intel·lectual en la convivència, i l’home no la suporta. Remata una altra anàlisi a l’*Australian Twins Registry*: “Les intel·ligents odien perdre el temps, i per això no el perden amb els tontos”. Amb la qual cosa, troben menys opcions.

Un simple estudi que **em** recorda aquella expressió explícita que va encapçalar el captítol d’un llibre **meu**: “El poder femení arruga el penis”. L’ha arrugat durant dècades, fins al punt que la intel·ligència masculina era considerada un atractiu, i la femenina, una impertinència. **¿Inseguretat masculina?** Sense dubte. No obstant, i malgrat l’estudi, **crec** que cada dia hi ha més homes seduïts per l’èxit femení i la seva libido no només no s’espanta, sinó que s’engrandeix. Avui hi ha homes que estimen dones brillants. Són els més interessants: saben ser homes sense necessitat de **competir com a mascles**.

Pilar Rahola, *El periódico*, 6 de febrer de 2005

ANÀLISI

**TEMA:** El tema del text és la influència de la intel·ligència a les relacions amoroses.  
**TIPUS DE TEXT:** El text és un artícle d’opinió de tipus expositiu-argumentatiu.  
**MARQUES DE MODALITZACIÓ:** El text presenta una opinió que s’expressa mitjançant les marques de modalització. En primer lloc, predomina la tercera persona, però l’autora també es posiciona amb la primera persona del singular (com “em” a la línia 12; “meu” a la línia 13; o “crec” a la línia 15). No apareix cap crida al receptor directa ni renecs o insults.

En segon lloc, abunda el lèxic valoratiu, com els substantius “nivell” (línia 6), “atractiu” (línia 14) o “impertinència” (línia 15; els adjectius com “llestes” (línia 4), “brillants” (línia 6) o “interessants” (línia 18); els verbs com “s’assemblin” (línia 7), “s’espanta” o “s’engrandeix” (línia 17); i els adverbis i locucions com “paralel·lament” (línia 5) o “sense dubte” (línia 15). A més, apareix la perífrasi d’obligació “se li ha de” (línia 2).

Per últim, el text en general té un to irònic, que s’aprecia més a les expressions “perdin la xaveta” (línia 7), “brillantina cerebral” (línia 8) o “competir com a mascles” (línia 18). També hi ha una interrogació retòrica a la línia 15: “¿Inseguretat masculina?”.

OPCIÓ B

Els poliglots occidentals han estat generalment objecte d’admiració en la seva civilització. El fet és fins a cert punt paradoxal si **tenim** en compte que el coneixement i l’ús de diverses llengües és una característica de molts individus de pobles d’arreu del món, sobretot dels que viuen en zones amb un grau de linguodiversitat elevat. Valgui com a exemple el cas que explica John Edwards a *Un món de llengües* (2008): “Paulin Djité, un amic i col·lega meu, va créixer a Costa d’Ivori parlant fracncès i wè a casa, i ioruba, baule i diula amb companys de joc i altres. La seva educació fou en francès, anglès i espanyol. Quan era adolescent, va afegir l’attié, el gouro, el koulango, el dida i el beté al seu repertori lingüístic, a més d’un coneixement més passiu de l’ewe i altres varietats. Per descomptat, les seves habilitats lingüístiques semblen formidables als ulls dels europeus però, com ell mateix assenyala, molts africants amb educació han seguit camins lingüístics semblants.” La immigració que Catalunya ha acollit aquests darrers anys **ens** ha fornit tota mena d’exemples de poliglots com Paulin Djité, amb coneixements desiguals de les seves llengües, naturalment, segons la necessitat personal de saber-les i fer-les servir. […]

La concepció del poliglotisme com un fenomen competitiu, relativament excepcional i, doncs, inabastable a la majoria, destarota molts parlants que, si bé s’adonen de la importància i del valor de saber llengües i d’obrir-se a la diversitat lingüística, no saben, en canvi, com gestionar efectivament el seu creixement lingüístic. Diversos prejudicis relacionats amb aquesta visió no afavoreixen gens la tendència cap al plurilingüisme: d’una banda, hi ha individus, o fins i tot pobles (com assenyala Juan Carlos Moreno Cabrera a *La dignidad e igualdad de las lenguas*, 2000), que estan convençuts que estan menys dotats per a les llengües que altres. Aquesta creença inhibeix automàticament moltes persones d’interessar-se per aprendre llengües. D’altra banda, és encara arrelada la idea que aprendre una llengua equival a aconseguir ser-hi competent en totes les destreses, i també que significa arribar a utilitzar-la amb una competència molt propera a la d’un parlant nadiu. Aquestes concepcions maximalistes i anacròniques descoratgen molts aprenents, que es perden pel camí, i propicia la menysvaloració i la invisibilitat dels aprenentatges lingüístics naturals, puntuals, abastables, anecdòtics, informals o purament funcionals, que són igualment rellevants i decisius en la configuració de bagatge plurilingüe de la persona. […]

Grup GELA, [www.vilaweb.cat](http://www.vilaweb.cat), 27/04/2015

ANÀLISI

**TEMA:** El tema del text són els avantatges i les dificultats de ser políglota.  
**TIPUS DE TEXT:** El text és un artícle d’opinió de tipus expositiu-argumentatiu.  
**MARQUES DE MODALITZACIÓ:** El text presenta una opinió que s’expressa mitjançant les marques de modalització. En primer lloc, predomina la tercera persona, però l’autor es posiciona i inclou als lectors utilitzant la primera persona del plural (com “tenim” a la línia 2 o “ens” a la línia 11). No apareix cap crida al receptor directa ni renecs o insults.

En segon lloc, abunda el lèxic valoratiu, com els substantius “admiració” (línia 1), “poliglots” (línia 11) o “personal” (línia 13); els adjectius com “paradoxal” (línia 2), “desiguals” (línia 12) o “decisius” (línia 27); els verbs com “destarota” (línia 15), “descoratgen” (línia 24) o “s’adonen” (línia 15); i adverbis i locucions com “generalment” (línia 1), “naturalment” (línia 12) o “relativament” (línia 14). No apareix cap perífrasis d’obligació ni possibilitat.

Per últim, el text no presenta un to irònic o de burla, ni tampoc apareixen interrogacions retòriques o recursos tipogràfics que demostren modalització.